Fanie stap, stap so deur die lewe | News24
Fanie stap, stap so deur die lewe
Fanie Pretorius (77) van Jeffreysbaai het al aan soveel wedlope deelgeneem dat dit makliker is om die afstand wat hy al afgelê het in kilogram in plaas van kilometers te meet. Oor die jare het hy ’n groot aantal van sy medaljes weggegee. Foto:MONIQUE BASSON
AS die stapgogga byt, byt hy diep, en in sekere gevallle byt hy jare lank - indien nie lewenslank nie.
Dit is die geval met Fanie Pretorius (77) van Jeffreysbaai wat reeds van sewejarige ouderdom stap. Hetsy dit skool of kerk toe is. In la-ter jare om by nooiens te gaan kuier. Dan is daar ook die talle padwedlope waaraan hy deelgeneem het.
“Stap is in my gene,” sê Pretorius wat daag-liks ongeveer 6km stap. Dit is nou as dit nie reën of die wind te erg waai nie.
Hoeveel kilometers het Pretorius al gestap?
“Teen ’n gemiddelde afstand van minstens 5km drie keer ’n week vir die afgelope 70 jaar, werk dit uit op 54 600km, oftewel meer as 379 dae wat ek gestap, het as dit my 10 minute gevat het om 1km te stap,” sê Pretorius.
“As ek sonder ophou geloop het, sou ek vir langer as ’n jaar gestap het.”
Dit sluit nie die honderde kilometers in wat hy tydens nagenoeg 60 padwedlope gestap het nie.
Pretorius het al aan soveel wedlope deelgeneem dat dit makliker is om die afstand wat hy afgelê het in kilogram pleks van kilometers te meet.
“Ek weet nie aan hoeveel wedlope ek deur die jare deelgeneem het nie. Daar is te veel om te tel en dis moeilik om almal te onthou, maar dit is baie,” sê hy terwyl hy sy medaljes gaan haal. “Ek weet ook nie hoeveel honderde kilometers ek tydens die wedlope gestap-draf het nie.”
Die afgelope paar jaar neem hy nie meer aan wedlope deel nie.
“Ek kan nie meer so baie stap soos in my jonger dae nie,” sê hy. “Ek stap nog gereeld vir die lekkerte daarvan. Dit hou my nie net fiks en gesond nie, maar gee my ook baie alleentyd om my kop skoon te kry.”
Pretorius hou hom verder besig met teken en skilder.